Congress leader Rahul Gandhi arrives in Parliament for the second phase of Budget Session
संसदेच्या अर्थसंकल्पीय अधिवेशनाच्या पहिल्या टप्प्यात गायब असलेले कॉंग्रेस नेते राहुल गांधी यांचे अधिवेशनाच्या दुसऱ्या टप्प्यात मोठे वाजत गाजत आगमन झाले आहे. परदेशी शिकून एखादा राजपुत्र राज्य करण्यासाठी देशाच्या राजधानीत परतल्यावर लोकात जसा उत्साह शिगेला पोहोचतो तसे कॉंग्रेसजणांचे सध्या झाले आहे. ते स्वाभाविकही आहे कारण, एक- कॉंग्रेसला गांधी नेतृत्वाशिवाय पर्याय नाही आणि दोन- गांधी नावाचे नेतृत्व लाभल्याशिवाय आपल्याला राजकारणात बरे दिवस येणार नाहीत याची खात्री असल्याने राहुल गांधी यांची ‘घरवापसी’ सत्तेच्या सोपानाकडे नेण्याची अंधुक का होईना आशा पल्लवित करणारी आहे. त्यातच ‘घरवापसी’नंतर राहुल गांधी लोकसभेत बरेच आक्रमक झाल्याचे आणि त्यांना बऱ्यापैकी कंठही फुटलेला दिसतो आहे. ‘आपला पोपट मुका नाही’ याचा आनंद मालकाला होणे ही एक नैसर्गिक प्रक्रिया असते. इथे भूमिकात बदल आहे म्हणजे, पोपट मालक आहे तर मालक प्रत्यक्षात कॉंग्रेस कार्यकर्ते आहेत, एवढाच काय तो फरक! शिवाय लवकरच राहुल गांधी यांच्याकडे कॉंग्रेसची सर्व सूत्रे येणार असल्याने त्यांचे सक्रीय आणि बोलके होणे कार्यकर्त्याना सुखावणारे आहे. राहुल गांधी देशात परतले याचा इतका आनंद कॉंग्रेस नेते-कार्यकर्ते आणि मिडियाला झाला आहे की ते (पक्षी: राहुल गांधी) सुमारे दोन महिने कोठे ‘गायब’ होते याची विचारपूस करण्याचेही भान आता यापैकी कोणाला उरलेले नाही. पण, ज्या सहजपणे शहजादे लोकसभेत सक्रीय झाले आहेत, बोलू लागले आहेत यावरून ते ‘सार्वजनिक जीवनात बोलावे कसे’ या विषयावरील एखादा ‘शॉर्ट कोर्स’ करू आले असावेत असे म्हणायला जागा आहे!